ภาคเหนือและภาคตะวันออกเฉียงเหนือ มีฝนตกเพิ่มขึ้น ขอให้ประชาชนติดตามข่าวสารและประกาศจากกรมอุตุนิยมวิทยา
กรมอุตุนิยมวิทยา เตือนพายุดีเปรสชั่นทะเลจีนตอนล่างเคลื่อนเข้าสู่เวียดนามวันที่ 15 และ 16 สิงหาคมนี้  จะส่งผลให้ภาคเหนือและภาคตะวันออกเฉียงเหนือมีฝนตกเพิ่มขึ้น  ขอให้ประชาชนติดตามข่าวสารและประกาศจากกรมอุตุนิยมวิทยา

นายวันชัย ศักดิ์อุดมไชย  อธิบดีกรมอุตุนิยมวิทยา กล่าวถึงสภาพอากาศทั่วทุกภาคของประเทศไทย ว่าขณะนี้ลักษณะฝนในประเทศไทยส่วนใหญ่ลดลง  ยกเว้นภาคใต้ที่ยังคงมีฝนตกอยู่และช่วงสัปดาห์หน้าระหว่างวันที่ 15-16 สิงหาคม พายุที่อยู่บริเวณทะเลจีนตอนล่างจะเคลื่อนเข้าสู่ประเทศเวียดนาม  ไปยังสาธารณรัฐประชาธิปไตยประชาชนลาว และประเทศพม่า  แม้ว่าจะไม่เคลื่อนเข้าสู่ประเทศไทยโดยตรง แต่จะส่งผลให้ภาคตะวันออกเฉียงเหนือ ภาคเหนือมีฝนตกเพิ่มขึ้น เช่นเดียวกับภาคใต้ฝั่งตะวันตก ต้องระวังลมมรสุมและคลื่นลมทะเลที่มีกำลังแรงขึ้น   จึงขอให้นักท่องเที่ยวและชาวประมง เดินเรือด้วยความระมัดระวัง  เรือเล็กควรงดออกจากฝั่ง ตลอดจนติดตามข่าวสารจากทางราชการ รวมถึงประกาศจากกรมอุตุนิยมวิทยาที่ www.tmd.go.th หรือที่สายด่วนพยากรณ์อากาศ 1182 ตลอด 24 ชั่วโมง